ทุนสำรองประเทศลด400ล้านเหรียญ
ธปท.เผยทุนสำรองประเทศลดลง 400 ล้านเหรียญสหรัฐ อยู่ที่ระดับ 1.816 แสนล้านเหรียญสหรัฐ คาดทางการลดแทรกแซงโดยตรง
1 ก.พ. 2556

ธปท.เผยทุนสำรองประเทศลดลง 400 ล้านเหรียญสหรัฐ อยู่ที่ระดับ 1.816 แสนล้านเหรียญสหรัฐ คาดทางการลดแทรกแซงโดยตรง
ธนาคารแห่งประเทศไทย (ธปท.) รายงานฐานะทุนสำรองระหว่างประเทศ ณ 25 ม.ค. ปีนี้ อยู่ที่ระดับ 1.816 แสนล้านเหรียญสหรัฐ หรือประมาณ 5.426 ล้านล้านบาท ลดลง 400 ล้านเหรียญสหรัฐ หรือประมาณ 1.19 หมื่นล้านบาท หากคิดอัตราแลกเปลี่ยนปัจจุบันที่ระดับ 29.85 บาทต่อเหรียญสหรัฐ จากสัปดาห์ก่อนหน้าที่ระดับ 1.820 แสนล้านเหรียญสหรัฐ หรือประมาณ 5.423 ล้านล้านบาท 
ด้านฐานะซื้อเงินตราต่างประเทศล่วงหน้าสุทธิอยู่ที่ระดับ 2.34 หมื่นล้านเหรียญสหรัฐ เพิ่มขึ้น 400 ล้านเหรียญสหรัฐ จากสัปดาห์ก่อนที่ 2.30 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิ ซึ่งรวมทุนสำรองระหว่างประเทศ และฐานะซื้อเงินตราต่างประเทศล่วงหน้าสุทธิในปัจจุบันอยู่ระดับ 2.05 แสนล้านเหรียญสหรัฐ
ทั้งนี้ คาดว่าสาเหตุที่ทุนสำรองประเทศปรับลดลง ส่วนหนึ่งเพราะธปท.ทยอยลดการเข้าแทรกแซงโดยตรงด้วยการลดการเข้าซื้อในเงินเหรียญในตลาดซื้อขายและส่งมอบทันที (SPOT) เพื่อนำเงินเหรียญสหรัฐเก็บเข้าทุนสำรองฯลง แต่อย่างไรก็ตามธปท.ยังคงรักษาระดับการแทรกแซงเงินบาทไม่ให้ผันผวนจนเกินไป โดยการเพิ่มการซื้อเงินตราต่างประเทศล่วงหน้า(Forward) จากสัปดาห์ก่อนที่ซื้อล่วงหน้า 2.3 หมื่นล้านบาท เพิ่มเป็น 2.34 หมื่นล้านบาทเท่ากับส่วนที่ทุนสำรองลดลง ถือเป็นการแทรกแซงความผันผวนของค่าเงินบาทให้เคลื่อนไหวสอดคล้องไปในทิศทางเดียวกับสกุลในภูมิภาค 
สำหรับฐานเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ธปท.ในปัจจุบันอยู่ที่ระดับ 1.373 ล้านล้านบาท ลดลงเ,กน้อยจากสัปดาห์ก่อนที่ระดับ 1.394 ล้านล้านบาท แต่ไม่ถือว่าลดลงในระดับที่ผิดปกติเนื่องจากความต้อกงารถือเงินสดยังเพิ่มต่อเนื่องตามปริมาณการจับจ่ายใช้สอยในประเทศ